Man (69) op plaas doodgeskietArgieffoto ŉ 69-jarige man is in die vroeë oggendure in sy plaashuis in die Houtpoort-omgewing naby Heidelberg in Gauteng doodgeskiet. Die voorval het Woensdag tussen 01:00 en 02:00 plaasgevind. Volgens kapt. Kay Makhubele, woordvoerder van die polisie, was die man alleen in die huis ten tyde van die voorval. “Vyf aanvallers het toegang tot die plaas en die plaashuis gekry,” het Makhubele gesê. “Ons ondersoek sal nog aandui presies hoe hulle toegang verkry het. Die man is in die bolyf geskiet. Hy is op die toneel dood. Dit is in dié stadium nog onduidelik presies waar in die huis hy geskiet is en of hy meer as een keer geskiet is. Die verdagtes het van die toneel gevlug met ŉ kluis en huishoudelike goedere in die man se Chrysler -motor en het hulle by die plaashek vasgeloop in die polisie. “’n Veiligheidswag wat aan diens was, het gesien iets is nie pluis nie en die polisie gekontak. Een verdagte is op die toneel vasgetrek.” Die kluis is ook op die toneel teruggevind. Die ander verdagtes kon daarin slaag om in ŉ wegkommotor van die toneel te vlug. “Die polisie het naspoorwerk gedoen en nog ŉ verdagte is by die wegkommotor en in besit van sommige van die gesteelde huishoudelike goedere in die Ratanda-nedersetting in Heidelberg voorgekeer. Die ander drie is nog soek,” het Makhubele gesê. Die polisie ondersoek sake van moord, huisroof, die onwettige besit van ŉ vuurwapen asook die besit van gesteelde goedere.